CELEX: 62010CN0524
Language: fi
Date: 2010-11-11 00:00:00
Title: Asia C-524/10: Kanne 11.11.2010 — Euroopan komissio v. Portugalin tasavalta

29.1.2011   
            
            
               FI
            
            
               Euroopan unionin virallinen lehti
            
            
               C 30/20
            
         Kanne 11.11.2010 — Euroopan komissio v. Portugalin tasavalta
   (Asia C-524/10)
   ()
   2011/C 30/33
   Oikeudenkäyntikieli: portugali
   
      Asianosaiset
   
   
      Kantaja: Euroopan komissio (asiamies: M. Afonso)
   
      Vastaaja: Portugalin tasavalta
   
      Vaatimukset
   
   Komissio vaatii unionin tuomioistuinta toteamaan, että
   
               —
            
            
               Portugalin tasavalta ei ole noudattanut arvonlisäverodirektiivin (1) 296–298 artiklan mukaisia velvoitteitaan, kun se on soveltanut maataloustuottajiin erityisjärjestelmää, joka ei ole arvonlisäverodirektiivissä säädetyn järjestelmän mukainen, koska ne vapautetaan arvonlisäveron maksuvelvollisuudesta, ja kun se on soveltanut vakiokantahyvitysten prosenttia 0 samalla, kun se on tehnyt huomattavan negatiivisen hyvityksen omista varoistaan arvonlisäveron kantamisen tasapainottamiseksi,
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Portugalin lainsäädännössä ei säädetä tuotantopanoksiin sisältyvän arvonlisäveron vakiokantahyvityksestä maataloustuottajille. Vuosien 2004 ja 2005 omia varoja koskevan tarkastuksen, joka toteutettiin Portugalissa 13. ja 14.11.2007, jälkeen Portugalin viranomaiset ilmoittivat, että tuotantopanoksiin sisältyvän arvonlisäveron määrä, jota erityisjärjestelmän alaiset maanviljelijät eivät olleet vähentäneet, oli vuonna 2004 noin 5,3 prosenttia myynnistä ja vuonna 2005 7,9 prosenttia myynnistä. Koska Portugalin viranomaiset katsoivat, että maatalousalalla kannettiin tämän vuoksi liikaa arvonlisäveroa, ne tekivät vuonna 2004 noin 70 miljoonan euron suuruisen negatiivisen hyvityksen laskiessaan omien varojen veron perustaa. Tutkittuaan yksityiskohtaisesti sitä, onko Portugalissa maataloustuottajiin sovellettava erityisjärjestelmä arvonlisäverodirektiivin mukainen, komissio katsoi, että Portugalin tasavalta ei ole noudattanut arvonlisäverodirektiivin 296–298 artiklan mukaisia velvoitteitaan. Arvonlisäverodirektiivissä säädetyssä yhteisessä vakiokantajärjestelmässä nimittäin edellytetään asianmukaisen hyvitysprosentin vahvistamista, kun merkitykselliset makroekonomiset luvut osoittavat, että tämän erityisjärjestelmän alaisten maataloustuottajien tuotantopanoksiin sisältyvä arvonlisävero ei ole nolla tai lähellä nollaa.
   Vaikka on totta, että jäsenvaltioilla ei ole oikeutta vahvistaa vakiokantahyvitysten prosentteja, jotka ylittävät tuotantopanoksiin sisältyvän arvonlisäveron, sillä tällaiset liialliset hyvitykset merkitsisivät kyseisille aloille myönnettyä valtiontukea, tästä ei voida päätellä, että Portugalin lainsäädäntö olisi arvonlisäverodirektiivin mukainen, koska tässä lainsäädännössä ei säädetä minkäänlaisesta hyvityksestä erityisjärjestelmän alaisille maanviljelijöille. Jäsenvaltiot eivät voi vapaasti jättää huomiotta makroekonomisia tietoja ja yksinkertaisesti päättää, ettei tuotantopanoksiin sisältyvästä arvonlisäverosta ole tarpeen maksaa minkäänlaista hyvitystä. Tällöin jäsenvaltio soveltaa maanviljelijöihinsä erityisjärjestelmää, joka poikkeaa rakenteeltaan ja tavoitteiltaan olennaisesti arvonlisäverodirektiivin XII osaston 2 luvussa säädetystä ja säännellystä maataloustuottajien yhteisestä vakiokantajärjestelmästä.
   Komissio katsoo, että Portugalin lainsäädännöllä käyttöön otetulla maataloustuottajien liiketoimia koskevalla erityisjärjestelmällä ei sovelleta tätä yhteistä järjestelmää oikein ja johdonmukaisesti. Tosiasiallisesti tässä lainsäädännössä ainoastaan vapautetaan arvonlisäverosta ja näin ollen jätetään kokonaan arvonlisäverojärjestelmän ulkopuolelle kaikki maataloustuottajat, jotka eivät valitse normaalia verotusjärjestelmää. Koska tämän järjestelmän alaiset maanviljelijät muodostavat yhä merkittävän osan Portugalin maatalousalasta, kansallisen lainsäätäjän valinta vaarantaa vakavasti verotuksen kattavuuden periaatteen, jonka mukaan arvonlisäveroa on kannettava mahdollisimman yleisesti ja sen soveltamisalan on katettava kaikki tavaroiden tuotannon ja jakelun vaiheet sekä palvelusuoritukset. Lisäksi maanviljelijöiden liiketoimiin sovellettavasta vapautuksesta ei säädetä missään arvonlisäverodirektiivin säännöksessä ja se on suoraan kyseisen direktiivin 296 artiklan 1 kohdan vastainen, jossa sallitaan yksinomaan se, että jäsenvaltiot valitsevat kolmesta tarkkaan määritellystä maataloustuottajien kohtelua koskevasta järjestelmästä: normaalin järjestelmän soveltaminen, XII osaston 1 luvussa säädetyn yksinkertaistetun järjestelmän soveltaminen tai saman osaston 2 luvussa säädetyn yhteisen vakiokantajärjestelmän soveltaminen.
   
      (1)  Yhteisestä arvonlisäverojärjestelmästä 28.11.2006 annettu neuvoston direktiivi 2006/112/EY (EUVL L 247, s. 1).